ประกันใหญ่ฮึดสู้ทำไตรมาส2ร้อน
ไทยพาณิชย์นิวยอร์คไลฟ์ เผยประกันชีวิตรายใหญ่รุกขยายช่องทางการขายใหม่ๆ ทำไตรมาส 2 ร้อนฉ่า
18 ส.ค. 2554

ไทยพาณิชย์นิวยอร์คไลฟ์ เผยประกันชีวิตรายใหญ่รุกขยายช่องทางการขายใหม่ๆ ทำไตรมาส 2 ร้อนฉ่า
นายบัณฑิต เจียมอนุกูลกิจ กรรมการผู้จัดการใหญ่ บริษัท ไทยพาณิชย์นิวยอร์คไลฟ์ประกันชีวิต เปิดเผยว่า ช่วงที่ผ่านมาผู้เล่นรายใหญ่ๆ ต่างเร่งขยายช่องทางการขายใหม่ๆ อย่างเต็มที่ และมีการออกผลิตภัณฑ์ใหม่สู่ตลาด และสนับสนุนการเพิ่มยอดขายอย่างต่อเนื่อง ส่งผลให้การแข่งขันในไตรมาส 2 และช่วงที่เหลือของปีนี้ทวีความรุนแรงมากขึ้น ซึ่งทำให้ผู้บริโภคได้รับผลประโยชน์และมีทางเลือกในการออมที่คุ้มค่าที่สุด
สำหรับ 4 เดือนแรกของปี 2554 บริษัทมีเบี้ยปีแรก (AFYP) จากทุกช่องทางการขายทั้งสิ้น 3,661 ล้านบาท เพิ่มขึ้นจากช่วงเดียวกันของปีก่อน 26.67% และสูงกว่าเป้าหมายถึง 17.16% โดยช่องทางตัวแทนขยายตัวสูงที่สุดถึง 56.29% แบงก์แอสชัวรันส์เพิ่มขึ้น 22.28% ส่วนช่องทางการตลาดพิเศษ และประกันกลุ่มเพิ่มขึ้น 39.64% 
นายบัณฑิต กล่าวว่า สำหรับบริษัทได้เตรียมกลยุทธ์ที่จะรุกตลาดในทุกช่องทางการขายผ่านพันธมิตรรายใหม่ๆ และเจาะกลุ่มลูกค้าให้ครอบคลุมมากขึ้นเช่นกัน และมั่นใจว่าจะสามารถรับมือกับการแข่งขัน รวมทั้งรักษาการเติบโตเพื่อเพิ่มยอดขายและส่วนแบ่งตลาดได้ตามเป้าหมาย
สำหรับผลการดำเนินงานไตรมาสแรกของปี 2554 บริษัทมีรายได้รวมทั้งสิ้น 8,050 ล้านบาท เพิ่มขึ้น 21.46% จากช่วงเดียวกันของปีก่อน มีรายได้จากการลงทุนสุทธิ 757 ล้านบาท เติบโต 24.36% กำไรสุทธิทำได้ทั้งสิ้น 596.2 ล้านบาท เพิ่มขึ้น 7.36% และมีกำไรสุทธิต่อหุ้น 8.97 บาท เทียบจากงวดเดียวกันของปีก่อนซึ่งอยู่ที่ 8.35 บาท 
นายบัณฑิต กล่าวว่า การเติบโตของเบี้ยประกันรายใหม่ และเบี้ยประกันรับสุทธิ ซึ่งเป็นรายได้หลักของธุรกิจประกันชีวิต รวมทั้งรายได้จากการลงทุนสุทธิ เติบโตในระดับ 21.11% และ 24.36% แสดงให้เห็นถึงความแข็งแกร่งของช่องทางการขาย กลยุทธ์การตลาด รวมทั้งการ บริหารการลงทุนที่รอบคอบและมีประสิทธิภาพ ทำให้สามารถรองรับความผันผวนของตลาดการเงินได้ดี